Foto: Agerpres

Potrivit statisticii, printre ONG-urile care au beneficiat de cele mai semnificative sume se numără: Asociația Help Autism (3,2 milioane lei), Fundația pentru SMURD (1,8 milioane lei), Fundația Hospice Casa Speranței (1,2 milioane lei), Organizația Salvați Copiii (903.000 lei), Mănăstirea Lainici (816.000 lei), Asociația de caritate din Armata României — Camarazii (752.000 lei), Fundația Gaz România (546.000 lei), Asociația terapie comportamentală aplicată (491.000 lei), Asociația "Captivi în propria minte" (488.000 lei), Asociația Mereu aproape lângă tine (469.000 lei).

În total, circa 1,25 milioane de contribuabili au redirecționat 2% din impozitul pe venit aferent anului 2014, un procent de aproape 20% din numărul total al acestora, însumând 90 de milioane de lei, fiind direcționați către activități organizate în cadrul sectorului asociativ din România.

În top-ul celor 50 de entități, în ordinea sumelor atrase prin acest mecanism, peste 80% dintre acestea derulează programe sociale, pentru persoane cu dizabilități, pentru bătrâni sau copii. În total primele 50 de organizații au atras 20,1 milioane lei, a mai precizat ministerul citat de Agerpres.

În România activează peste 90.000 de organizații neguvernamentale, peste 68% dintre acestea neavând niciun angajat din considerente de constrângere bugetară, concentrând resursele colectate pentru rezolvarea unor probleme din societate.

Până pe 25 mai, orice contribuabil poate depune Formularul 230 (cei cu venituri din salarii pe 2015) sau/ și Declarația 200 privind veniturile realizate din România (cei cu venituri și din alte surse tot pe 2015), la sediile ANAF.